[{"text_idx": "#000001", "text": "Fy anhwylder cymhleth a hynt y gwella"}, {"text_idx": "#000002", "text": "Diwrnod Ymwybyddiaeth o Anhwylder Straen ar o\u0302l Trawma yw heddiw. Michael sy\u2019n so\u0302n am ei brofiad o\u2019r anhwylder a sut mae\u2019n ymdopi ag e."}, {"text_idx": "#000003", "text": "Nodwch fod hunanladdiad wedi\u2019i grybwyll yn y darn isod."}, {"text_idx": "#000004", "text": "Dechreuodd y broblem yn 2015 pan oeddwn i\u2019n cadw cyfrinach."}, {"text_idx": "#000005", "text": "Er y byddwn i\u2019n gwenu ymhlith pobl, roedd anobaith yn drwm arnaf i. Gan amlaf, byddwn i\u2019n teimlo bod pawb arall yn fwy bodlon ei fyd o lawer na fi."}, {"text_idx": "#000006", "text": "Roeddwn i o\u2019r farn fy mod yn dda i ddim er na allwn i bennu beth yn union oedd yn bod arnaf i."}, {"text_idx": "#000007", "text": "Roeddwn i\u2019n teimlo\u2019n wan o ganlyniad, ac yn dechrau hel meddyliau aflonyddus. Roedd rhai o\u2019r meddyliau hynny\u2019n frawychus iawn gan eu bod yn ymwneud ag erlid a dioddef. Ar ben hynny, byddai breuddwydion dro ar o\u0302l tro am gael fy esgeuluso."}, {"text_idx": "#000008", "text": "Roeddwn i\u2019n drist iawn, yn ddryslyd ac wedi blino."}, {"text_idx": "#000009", "text": "Un diwrnod, daeth awydd annisgwyl i neidio allan o ffenestr uchel, a phenderfynais yn syth fod rhaid dod o hyd i gymorth."}, {"text_idx": "#000010", "text": "Arweiniodd peth ymchwil ar-lein at seicotherapi. Fe rois i falchder o\u2019r neilltu a mynd at therapydd. Dyna oedd un o\u2019r camau pwysicaf y gallwn i fod wedi\u2019i gymryd."}, {"text_idx": "#000011", "text": "Ar o\u0302l ychydig o sesiynau therapi, sylweddolais fod ansicrwydd teimladol dwfn arnaf i o ganlyniad i fy magu."}, {"text_idx": "#000012", "text": "Fe welais i fod angen ailasesu fy mherthynas a\u0302 fy mam. Sylweddolais fy mod yn teimlo fy mod yn faich ar fy mam."}, {"text_idx": "#000013", "text": "Mae cywilydd yn wahanol iawn i euogrwydd. \u201cRwyf i wedi gwneud rhywbeth drwg,\u201d yw euogrwydd ond \u201cRwy\u2019n ddrwg,\u201d yw cywilydd."}, {"text_idx": "#000014", "text": "Cywilydd oedd y teimlad hollbwysig."}, {"text_idx": "#000015", "text": "Byddai fy mam yn troi ataf i am gefnogaeth pan oeddwn i\u2019n ifanc, a byddai hynny\u2019n achosi llawer o ddryswch a dweud y lleiaf."}, {"text_idx": "#000016", "text": "Dechreuais i ddyfalu mai\u2019r hyn oedd ym meddwl fy mam mewn gwirionedd oedd, \u201cRwyt ti\u2019n dipyn o faich arnaf i, ond yn gefn imi, hefyd. Gallaf i ddodi fy mhryderon i gyd arnat ti achos na fyddi di byth yn fy ngadael i.\u201d"}, {"text_idx": "#000017", "text": "Dysgais i mai \u2018rhwydo mamol\u2019 yw hynny."}, {"text_idx": "#000018", "text": "Penderfynodd fy mam yn annisgwyl fod fy mrawd iau yn well na fi, fodd bynnag. Roedd fy mam wedi ymwrthod a\u0302 fi."}, {"text_idx": "#000019", "text": "Yn fy marn i, roedd hi wedi fy mychanu."}, {"text_idx": "#000020", "text": "Roedd yr ymdeimlad o fradychu yn gryf, gan lynu wrthyf ers plentyndod ac arwain at sefyllfaoedd eithaf doniol wedyn."}, {"text_idx": "#000021", "text": "Des i\u2019n un hawdd ei frifo o ran teimladau."}, {"text_idx": "#000022", "text": "Yn y sesiynau gyda\u2019r therapydd, trafodon ni\u2019r berthynas a\u0302\u2019m tad hefyd \u2013 go brin y byddai hwnnw\u2019n treulio amser gyda fi er y byddai\u2019n barod iawn ei gymwynas gyda phobl eraill."}, {"text_idx": "#000023", "text": "Byddwn i\u2019n meddwl, \u201cMae\u2019n amlwg nad ydw i\u2019n ddigon teilwng i ennyn diddordeb fy nhad. Rhaid bod rhywbeth yn bod arnaf i ond rwy\u2019n rhy dwp i weld beth yw e, er bod pawb arall yn gallu ei weld. Rwy\u2019n teimlo\u2019n fychan iawn.\u201d"}, {"text_idx": "#000024", "text": "Serch hynny, roeddwn i\u2019n edmygu fy nhad yn fawr ac roedd gwir angen ei edmygedd a\u2019i sylw yntau arnaf i."}, {"text_idx": "#000025", "text": "Byddwn i\u2019n dychmygu straeon gwrol amdano gan wrthod wynebu\u2019r ffaith ei fod yn fy anwybyddu:"}, {"text_idx": "#000026", "text": "Byddai fy mam yn peri ofn arnaf i ynghylch fy nhad hefyd, ac mae hynny wedi creu darlun cymysg a bygythiol ohono yn fy meddwl."}, {"text_idx": "#000027", "text": "Yn aml, byddwn i\u2019n sgrechian ac yn gwrthod bod yn y car gydag e."}, {"text_idx": "#000028", "text": "Gan fod plentyn yn tueddu i weld pethau yng nghyd-destun ei fyd bach ei hun, fi oedd ar fai am y ffaith nad oedd fy rhieni yn fy hoffi, yn fy marn i."}, {"text_idx": "#000029", "text": "Trin a thrafod fy nheimladau\u2019n oedolyn"}, {"text_idx": "#000030", "text": "Pan ddechreuais therapi, roedd fel pe bai maen tramgwydd enfawr yn fy meddwl gan fy rhwystro rhag gwella. Roedd yn deimlad od iawn."}, {"text_idx": "#000031", "text": "Yn ystod y therapi, trafodon ni sawl thema megis agwedd gadarnhaol, bod yn annibynnol, hunan-barch, ofn dirfodol, annilysrwydd, gwyrdroad rhywiol, esgeuluso, iselder a chywilydd."}, {"text_idx": "#000032", "text": "Nod fy therapi oedd cloddio trwy amryw lefelau o deimladau nes cyrraedd y gwaelod ac adeiladu sylfaen newydd."}, {"text_idx": "#000033", "text": "Trwy hynny, gallwn i weld y byddai\u2019n bwysig cysylltu a\u0302\u2019m teimladau, yn arbennig y plentyn oddi mewn."}, {"text_idx": "#000034", "text": "Daeth therapi a\u0302\u2019r holl emosiynau, teimladau ac atgofion o\u2019r isymwybod i\u2019r ymwybod fel y gallwn i eu hailasesu, eu hailddehongli, eu deall a\u2019u had-drefnu mewn modd priodol a rhesymegol."}, {"text_idx": "#000035", "text": "Dychmygais y byddwn i\u2019n wynebu fy rhieni o ran eu hofni, gan ymarfer bod yn gadarn gyda nhw ar wedd plentyn ac oedolyn fel ei gilydd."}, {"text_idx": "#000036", "text": "Roedd yn eithaf hawdd dychmygu eu hwynebu yn oedolyn ond yn anos dychmygu eu hwynebu yn rhith bachgen flynyddoedd yn o\u0302l pan oeddwn i\u2019n blentyn ofnus. Roedd yn anos o lawer, ond daeth tipyn o foddhad a rhyddid o\u2019r broses."}, {"text_idx": "#000037", "text": "Fel y gwelwch chi, mae\u2019n ddefnyddiol iawn tynnu lluniau o\u2019r hyn yr es i trwyddo a\u2019r hyn rwy\u2019n ei brofi o hyd."}, {"text_idx": "#000038", "text": "Mae\u2019n dda gyda fi ddweud fy mod yn prysur wella ac, felly, hoffwn i argymell pum cam i\u2019ch helpu i drin a thrafod eich profiad chi. Dyma\u2019r camau:"}, {"text_idx": "#000040", "text": "Llwytho blog a lluniau Michael i lawr."}, {"text_idx": "#000043", "text": "Cafodd Michael ddiagnosis o PTSD cymhleth yn 2015. Mae'n awdur annibynnol sy'n ysgrifennu o dan ffugenw, Luke Pemberton. Mae wedi ysgrifennu nifer o lyfrau hunangymorth, yn fwyaf diweddar yn cyhoeddi How to Feel More Beautiful Inside yn 2020."}]